En l'anverso d'as monedas hispano-romanas apareixen retratos de personaches, por un regular l'emperador u miembros d'a familia d'iste. L'obchectivo de meter o tozuelo de l'emperador en as monedas yera que a población podese veyer-la y reconoixer-lo, asinas pues a fin yera propagandistica. A sobén apareixeba tamién una leyenda con o nombre de l'emperador, manimenos en bells casos no bi ha garra inscripción. Iste feito puet indicar que o retrato se tracta d'un politico u melitar important en Hispania, por eixemplo fundador d'una ciudat, encara que no ye guaire seguro. A vegadas os emperadors apareixeban con una corona de laurel dencima d'o tozuelo y atras con o tozuelo espullato. Quan un emperador yera muerto se le representaba con una corona radiata. Amás d'istas representacions tamién se pueden trobar atras que amostran sinyals melitars, motivos relichiosos u animals como o toro, que se puet interpretar d'o culto indichena a iste animal.